Pirmoji Komisijos direktyva
1979 m. liepos 26 d.
nustatanti Bendrijos analizės metodus tam tikroms žmonėms vartoti skirtoms cukraus rūšims patikrinti
(79/786/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1973 m. gruodžio 11 d. Tarybos direktyvą 73/437/EEB dėl valstybių narių įstatymų, taikomų žmonėms vartoti skirtam tam tikrų rūšių cukrui, suderinimo [1], ypač į jos 11 straipsnį,
kadangi tos direktyvos 11 straipsnis nustato, kad tam tikrų rūšių cukraus sudėtis turi būti tikrinama Bendrijos analizės metodais;
kadangi reikėtų priimti pirmąją jau patikrintų metodų seriją;
kadangi cukraus arba baltojo cukraus ir rafinuotojo cukraus spalvos tipo nustatymo metodas, konduktometrinis pelenų kiekio rafinuotajame cukruje, cukraus tirpale, invertuotojo cukraus tirpale ir invertuotojo cukraus sirupe nustatymo metodas ir rafinuotojo cukraus bei cukraus tirpalo spalvos nustatymo metodas yra pateikti Direktyvos 73/437/EEB priede;
kadangi, antra vertus, laukiant kitų Bendrijos metodų redukuojantiesiems sacharidams nustatyti sukūrimo, rekomenduojama vietoj Luff-Schoorl metodo (II, III.3 ir III.4 priedo 6 metodo) leisti valstybėms narėms toliau taikyti Lane ir Eynon metodą (II, II.3 ir III.4 priedo 7 ir 8 metodus);
kadangi šioje direktyvoje numatyti analizės metodai atitinka Maisto produktų nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
1. Valstybės narės reikalauja, kad analizė, tikrinant I priede nustatytus kriterijus, būtų atliekama pagal šios direktyvos II priede aprašytus metodus.
2. Nepažeidžiant antrosios pastraipos, šių cukraus rūšių redukuojantieji sacharidai nustatomi Luff-Schoorl metodu (II priedo 6 metodas):
- cukraus tirpalo,
- baltojo cukraus tirpalo,
- invertuotojo cukraus tirpalo,
- invertuotojo baltojo cukraus tirpalo,
- invertuotojo cukraus sirupo,
- gliukozės sirupo,
- dehidratuoto gliukozės sirupo,
- gliukozės monohidrato,
- bevandenės gliukozės.
Valstybės narės vis dėlto gali reikalauti, kad jų teritorijoje vienos arba kelių pirmiau išvardytų cukraus rūšių redukuojantieji sacharidai būtų nustatomi Lane ir Eynon metodu (atitinkamai II priedo 7 ir (arba) 8 metodas).
3. Jei valstybė narė pasinaudoja galimybe taikyti straipsnio 2 dalies antrą pastraipą, ji turi nedelsdama apie tai pranešti Komisijai ir kitoms valstybėms narėms.
2 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip per 18 mėnesių po pranešimo apie šią direktyvą, ją įgyvendina. Apie tai jos nedelsdamos praneša Komisijai.
3 straipsnis
Ši direktyva skirta valstybėms narėms.
Priimta Briuselyje, 1979 m. liepos 26 d.